L'Ajuntament de Sagunt presenta el programa de les seues festes patronals del nucli històric
04 de juliol 2024

![](/media/ap1dqf44/img_3873_c.jpg?width=850&height=566.6666666666666)

L'Ajuntament de Sagunt, a través de la regidoria de Festes i Cultura Popular, ha presentat el programa de les festes patronals de Sagunt. Concretament, el gruix de les festes s'estén **des del 18 fins al 31 de juliol**. L'Associació Cultural Penyes de Festes Patronals de Sagunt està formada, actualment, per 78 penyes.

En l'acte de presentació dels programes han estat presents la regidora de Festes i Cultura Popular, Patricia Sánchez; i el president de l'AC Penyes de Festes Patronals de Sagunt, Ricardo Meliá.

Patricia Sánchez ha enumerat les principals activitats en les quals col·labora l'Ajuntament de Sagunt, que són el duo Paradise del Dia del Major, el canta jocs ‘Canta y baila’ i les orquestres MIAMI SHOW i EUFORIA. A més, ha destacat que el diumenge 28 hi haurà "un dels actes més importants i que portarà molta gent al municipi. És el **tribut a La Oreja de Van Gogh**, que es diu La Otra Oreja".

Per la seua banda, Ricardo Meliá ha explicat que, a part de la subvenció de l'Ajuntament, "les penyes aporten al programa festiu 24 mil euros, a més de tots els espònsors que la Federació busca" per a cobrir la despesa de les festes. A més, ha ressaltat que l'Ajuntament, igual que l'any passat, "ens prestarà gots reutilitzables per a embrutar menys la ciutat". Així mateix, ha agraït "la labor que fan les 78 penyes i els aproximadament 3.500 penyistes" i el seu "compromís i dedicació" amb les festes de la ciutat.

Tant Patricia Sánchez com Ricardo Meliá han demanat "**civisme**" a la ciutadania i "conscienciació a tota la gent que ens visite, als i les penyistes i als veïns i veïnes".

**Programa de festes**

La programació de las festes patronals de Sagunt començarà el divendres 5 de juliol amb la presentació dels equips participants en el torneig de futbol sala. La presentació en societat del llibre de festes serà el dimarts 9 de juliol a las 19 hores a la Casa dels Berenguer. Després, en les setmanes prèvies a la _xopà_, es desenvoluparan les activitats esportives (volta a peu, bàsquet, pàdel i futbol sala). El muntatge de cadafals serà el diumenge 14 i el **Dia del Major** el dijous 18.

Coincidint amb el pregó de festes, que serà el dia 19, la Societat Musical Lira Saguntina oferirà un concert a les 22.30 hores a la plaça Cronista Chabret. El dissabte 20, a les 13 hores serà el tradicional tro d'avís i la _xopà_, a la qual li seguirà un correbou i una prova de vaques. Els **festejos taurins** es prolongaran fins al dissabte 27 i comptaran amb "les millors ramaderies tant de la Comunitat Valenciana com de l'àmbit nacional", ha assegurat Meliá. Menció especial a l'exhibició nacional d’emboladors, prevista per a la nit del divendres 26. A més, també hi haurà correbous el diumenge 21 i el divendres 26.

Seguint amb els festejos taurins, Ricardo Meliá ha destacat "una exhibició d'animals per a xiquets" que es realitzarà al Camí Reial "per a recordar eixos vells temps de correbous a la plaça Major".

Així mateix, les nits estaran amenitzades amb música mitjançant orquestres i discomòbils. Les orquestres **SCREAM, MONTECARLO, MIAMI SHOW, EUFORIA i INVICTUS** actuaran a Sagunt. A més, hi haurà una nit de Remember, el divendres 26, i una de rock, el diumenge 21. "Hem centrat les orquestres en caps de setmana perquè tota la població puga gaudir dels actes musicals", ha assenyalat Meliá. D'altra banda, ha afirmat que les discomòbils són "per a enfocar la festa a la gent jove", i pel fet que a la ciutat hi ha "un elenc de professionals que treballen en el món de la música i també tenen dret a treballar".

Respecte a altres dates assenyalades, el dimecres 24 serà el **concurs de paelles**; el dissabte 27 a la nit, la cavalcada de disfresses; el diumenge 28 tant els campionats de jocs de taula (bolot i parxís) com el Dia de la Infància. Finalment, el dilluns 29 serà el tradicional **dia de les olles** i l’entrega de premis dels diversos concursos.

La programació de les festes patronals de Sagunt es pot consultar en la web de l'Ajuntament: [https://aytosagunto.es/media/y5qj11oi/programa-fiestas-patronales-sagunto-2024.pdf](https://aytosagunto.es/media/y5qj11oi/programa-fiestas-patronales-sagunto-2024.pdf)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-el-programa-de-les-seues-festes-patronals-del-nucli-historic/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-el-programa-de-les-seues-festes-patronals-del-nucli-historic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-el-programa-de-les-seues-festes-patronals-del-nucli-historic/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-el-programa-de-les-seues-festes-patronals-del-nucli-historic/)